Pasiūlymas TARYBOS SPRENDIMAS dėl Europos Sąjungos pozicijos Energijos bendrijos ministrų taryboje nustatymo (2013 m. spalio 24 d., Belgradas) /* COM/2013/0613 final - 2013/0301 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS 2013 m. spalio 24 d. Belgrade (Serbija) susitiks 11-toji Energijos bendrijos ministrų taryba. Pagal Sutarties dėl Europos Sąjungos veikimo 218 straipsnio 9 dalį ir pagal 2006 m. gegužės 29 d. Tarybos sprendimo 2006/500/EB dėl Energijos bendrijos sutarties (toliau – Sutartis) sudarymo Europos bendrijos vardu nuostatas reikia priimti Europos Sąjungos poziciją dėl šio susitikimo darbotvarkėje numatytų sprendimų. Pagal Sprendimo 2006/500/EB 6 straipsnį Europos Sąjungos poziciją Ministrų taryboje išreiškia Europos Komisijos atstovas. Šiame Tarybos sprendimo pasiūlyme aptariami visi darbotvarkės klausimai, dėl kurių tikimasi Ministrų tarybos sprendimo ar reikia priimti ES poziciją. Komisija mano, kad dėl kitų Ministrų tarybos darbotvarkės punktų nereikia nurodymų, pagal kuriuos būtų pareikšta Europos Sąjungos nuomonė, kaip numatyta Komisijos tarnybų ir Tarybos sutartuose Energijos bendrijos ministrų tarybos posėdžių rengimo darbo metoduose (14623/07). 2. ANOTUOTOS DARBOTVARKĖS PROJEKTAS 2.1. Biudžeto klausimai (kaip A punktai, be diskusijų) 2012 m. finansų valdymo patvirtinimas Remdamasi 2012 m. gruodžio 31 d. audito ataskaita, Biudžeto komiteto 2012 m. audito ataskaita ir direktoriaus biudžeto vykdymo ataskaita, Komisija patvirtina, kad direktorius įvykdė 2012 m. biudžetą. 2014–2015 m. biudžeto ir finansinių įnašų patvirtinimas Komisija patvirtina 2014–2015 m. biudžetą, jei atitinkamus asignavimus abiems metams patvirtins biudžeto valdymo institucija. Šis biudžetas atitinka 2013 m. gegužės 29 d. Komisijos sprendimu priimtą Komisijos pasiūlymą (SEC(2013) 3061 final). Visas biudžetas neviršija 3 448 810 EUR 2014 m. ir 3 517 786 EUR 2015 m. Tos sumos yra 3,2 % ir 5,2 % didesnės už 2013 metams patvirtintą biudžetą. Sekretoriato parengtame biudžeto projekte nurodytos biudžeto prielaidos pateisina biudžeto padidinimą, kadangi, pavyzdžiui, išplėsta Energijos bendrijos veikla ir jos organų, ypač sekretoriato, atsakomybė. Europos Komisija taip pat patvirtina Energijos bendrijos sutarties IV priedo, kuriuo nustatytas tikslus Europos Sąjungos ir kiekvienos susitariančiosios šalies įnašas į biudžetą, pakeitimus. Kroatijos Respublikai įstojus į Europos Sąjungą, jos finansinį įnašą į Energijos bendrijos biudžetą (0,40 %) padengia Europos Sąjunga. 2.2. 2014–2015 m. Energijos bendrijos darbo programos priėmimas (kaip A punktai, be diskusijų) Europos Komisija patvirtina Sekretoriato pasiūlytą 2014–2015 m. Energijos bendrijos darbo programą, kuriai 2013 m. birželio 19 d. pritarė Nuolatinė aukšto lygio grupė. Darbo programa apima visas veiklos sritis; pagal ją tęsiamas anksčiau vykdytas darbas. 2.3. Energijos vartojimo efektyvumo direktyvos įgyvendinimas Šiuo metu Energijos bendrijos acquis sudaro Europos Parlamento ir Tarybos direktyva 2006/32/EB dėl galutinio energijos vartojimo efektyvumo ir energetikos paslaugų, Europos Parlamento ir Tarybos direktyva 2010/31/ES dėl pastatų energetinio naudingumo, Europos Parlamento ir Tarybos direktyva 2010/30/ES dėl su energija susijusių gaminių sunaudojamos energijos ir kitų išteklių nurodymo ženklinant gaminį ir apie jį pateikiant standartinę informaciją ir aštuoni įgyvendinimo reglamentai. 2012 m. spalio 25 d. Europos Parlamento ir Tarybos direktyva 2012/27/ES dėl energijos vartojimo efektyvumo iš dalies pakeičiama, inter alia, Direktyva 2010/30/ES ir, be kita ko, panaikinama Direktyva 2006/32/EB. ES teisės aktų, kuriais reglamentuojamas energijos vartojimo efektyvumas, raidą apsvarstė Efektyvaus energijos vartojimo darbo grupė ir ją pakeitusi Efektyvaus energijos vartojimo koordinavimo grupė, kuri sutarė, kad susitariančiosioms šalims būtų tikslinga anksčiau pradėti įgyvendinti Direktyvą 2012/27/ES. Rekomendacijos projektas Ministrų tarybos darbotvarkėje yra pirmas žingsnis į būsimą privalomą sprendimą; projekte aprašomos užduotys, kurių reikėtų imtis susitariančiosioms šalims. Toks modelis panašus į tą, kurio laikytasi Direktyvos 2009/28/EB dėl energijos iš atsinaujinančiųjų energijos šaltinių vartojimo skatinimo atžvilgiu. Rekomendacijos projekte yra keletas pritaikomųjų nuostatų, kurias pasiūlė Energijos bendrijos sekretoriatas, kad susitariančiosios šalys galėtų palaipsniui įgyvendinti direktyvos reikalavimus. 2013 m. birželio 19 d. Nuolatinės aukšto lygio grupės susitikime išsiaiškinta, kad tos pritaikomosios nuostatos nedaro poveikio būsimo privalomo sprendimo turiniui. Rekomendacijos projekte aiškiai nurodyta, kad įvairios prievolės, kurias galėtų įvykdyti susitariančiosios šalys, tolygios toms, kurios nustatytos Direktyvoje 2012/27/ES. Komisija pritaria patvirtinimui. Kadangi rekomendacija pagrįsta Sutarties II antraštine dalimi, Europos Sąjunga nebalsuoja. 2.4. Dideli kuro deginimo įrenginiai, pramoninių išmetamųjų teršalų direktyvos Aplinkos darbo grupė praėjusių metų ataskaitoje Budvoje susirinkusiai Ministrų tarybai nurodė sunkumus, su kuriais susiduria susitariančiosios šalys, ir poreikį suteikti šiek tiek lankstumo įgyvendinant Direktyvą 2001/80/EB dėl teršalų, išmetamų į orą iš didelių kurą deginančių įrenginių, ribojimo, kuri greitai bus panaikinta ir pakeista Direktyva 2010/75/ES dėl pramoninių išmetamų teršalų (taršos integruotos prevencijos ir kontrolės). Į tai atsižvelgdama Komisija pateikė Ministrų tarybai Sprendimo dėl Direktyvos 2001/80/EB įgyvendinimo, Direktyvos 2010/75/ES III skyriaus, V priedo ir 72 straipsnio 3 ir 4 dalių įgyvendinimo ir Sutarties 16 straipsnio ir II priedo pakeitimo pasiūlymą. Komisijos pasiūlymą 2013 m. birželio 19 m. susitikime apsvarstė Nuolatinė aukšto lygio grupė: dauguma susitariančiųjų šalių paprašė į Komisijos pasiūlymą įtraukti pakeitimus, kad būtų suteikta galimybė neįskaityti tam tikrų įrenginių ir iš dalies pakeisti tam tikras datas, susijusias su nacionaliniu išmetamųjų teršalų mažinimo planu. Dėl Direktyvos 2010/75/ES būta bendro sutarimo, kad naujiems įrenginiams galiotų 2018 m terminas, o siūlomas 2022 m. terminas veikiantiems įrenginiams laikytas pernelyg ankstyvu. Aplinkos darbo grupė susitiks rugsėjo pradžioje išsamiam aptarimui, kuris bus grindžiamas vykdomo tyrimo rezultatais. Nuolatinė aukšto lygio grupė sutiko tęsti ir baigti diskusijas šiuo klausimu spalio mėn. posėdyje, kuris įvyks Ministrų tarybos išvakarėse. Komisija remia tokius darbotvarkėje numatytus sprendimus: - Dėl didelių kurą deginančių įrenginių direktyvos (Direktyvos 2001/80/EB pritaikymo nuostatos). Šis sprendimas pagrįstas Sutarties II antraštine dalimi ir, kaip numatyta 80 straipsnyje, kiekviena susitariančioji šalis turi vieną balsą. Taigi Europos Sąjunga, nebūdama susitariančiąja šalimi, nebalsuoja, tačiau pagal Sutarties 79 straipsnį Europos Komisija gali pakeisti ar atšaukti savo pasiūlymą bet kuriuo metu, kol vyksta priemonių priėmimo procedūra. Komisija pritaria, kad būtų pakeistas nacionalinio išmetamųjų teršalų mažinimo plano (NITMP) atskaitinis laikotarpis (jis baigtųsi 2012 m., o ne 2010 m.) ir kad būtų iš dalies pakeista „veikiančio įrenginio“ apibrėžtis (atskaitos data – 1993 m. sausio 1 d., o ne 1987 m. liepos 1 d.). Komisija taip pat pritaria vienai iš toliau nurodytų alternatyvų, kurių kiekvienos tikslas – suteikti tam tikro lankstumo susitariančiosioms šalims, kad jos galėtų pasiekti reikalaujamus tikslinius rodiklius: i) su NITMP susijusių nuostatų pakeitimas nustatant linijiniu būdu mažinamą viršutinę ribą, kuri turi būti nustatyta laikotarpiui nuo 2018 m. iki datos, kai įsigaliotų Pramoninių išmetamų teršalų direktyvoje (PITD) numatytos ribos. 2018 m. visi į NITMP įtraukti įrenginių išmetami teršalai neviršija Didelių kurą deginančių įrenginių direktyvoje nustatyto kiekio daugiau nei 25 %. Paskutiniais NITMP metais visas išmetamų teršalų kiekis bus tolygus kiekiui, kuris būtų pasiektas PITD ribas taikant kiekvienam įrenginiui atskirai; ii) galimybė neįtraukti tam tikrų įrenginių, su sąlyga, kad ši galimybė nebūtų taikoma įrenginiams, dėl kurių uždarymo iki 2018 m. sausio 1 d. atitinkamos valdžios institucijos susitarė dvišaliuose santykiuose su Europos Sąjunga ir (arba) tarptautiniais donorais. Komisija prašys į Ministrų tarybos sprendimą įtraukti nuostatą, kurioje teigiama, kad išimtį suteikia Ministrų taryba, susitariančiajai šaliai pateikus pagrįstą prašymą, sprendimu, priimtu daugumos jos narių, tarp jų ir Europos Sąjungos, balsais. Dėl Pramoninių išmetamų teršalų direktyvos (Direktyvos 2010/75/ES priėmimas) Komisija pritaria, kad Energijos bendrija priimtų tą direktyvą, kurios įgyvendinimo veikiančių įrenginių atžvilgiu terminas būtų ne vėlesnis nei 2024 m. sausio 1 d. Komisija pritaria Sutarties 16 straipsnio ir II priedo pakeitimui, remdamasi 2013 m. ... ... d. Tarybos suteiktais derybų įgaliojimais. 2.5. Sutarties įgyvendinimas Komisija pritaria metinei įgyvendinimo ataskaitai ir sekretoriato atliktam įvertinimui, kaip susitariančiosios šalys laikosi Energijos bendrijos acquis. Tikimasi, kad ministrai informuos apie pastarojo meto pokyčius šalyse, ypač apie teisinius aspektus. Komisija turėtų stebėti diskusiją ir kreipti dėmesį į tai, kaip siekiama pagrindinio Energijos bendrijos tikslo – sukurti atviras, skaidrias ir konkurencines nacionalines energijos rinkas, kurios gali būti integruotos regioniniu mastu, siekiant sukurti visos Europos energijos rinką. Dėl pagrįsto prašymo byloje ECS-8/11 prieš Bosniją ir Hercegoviną, kurį sekretoriatas pateikė pagal Energijos bendrijos steigimo sutarties 90 straipsnį, Komisija pritaria sekretoriato prašomam Ministrų tarybos sprendimui, kuriuo skelbiama, kad ta susitariančioji šalis pažeidė atitinkamą Energijos bendrijos acquis dėl dujų („antrąjį dokumentų rinkinį“). Jei remdamasi paskelbsima Ginčų sprendimo patariamojo komiteto nuomone Komisija manytų, kad esama abejonių, ar tikrai padaryti galimi pažeidimai, ji paprašo Ministrų tarybos tuo klausimu sprendimą priimti vėliau rašytinės procedūros tvarka, bet ne vėliau kaip lapkričio 30 d., kad būtų pakankamai laiko nustatyti sutartą ES poziciją, pagrįstą išsamiu klausimo įvertinimu, kurį parengtų Europos Komisijos ir Europos Vadovų Tarybos teisės tarnybos. 2.6. Energetikos strategija. Energijos bendrijai aktualūs projektai (EBAP) Komisija patvirtina Energetikos strategijos darbo grupės parengtą ir Nuolatinės aukšto lygio grupės 2013 m. birželio 19 d. posėdyje patvirtintą EBAP sąrašą. Ji kviečia susitariančiąsias šalis imtis visų reikiamų veiksmų, kad būtų sudarytos palankios sąlygos tuos projektus įgyvendinti sparčiai. Šiuo klausimu ji pritaria Energijos bendrijos reguliavimo valdybos pasiūlytoms reguliavimo investicinėms paskatoms ir remia jų patvirtinimą Ministrų taryboje, akcentuodama poreikį stiprinti nacionalinių reguliavimo institucijų bendradarbiavimą. Ji patikslina, kad siūlomos paskatos (išvardytos Ministrų tarybos išvadų priede) nėra išsamios ir gali būti persvarstytos atsižvelgiant į Europos Sąjungoje vykstančias diskusijas. Komisija atkreipia dėmesį į tai, kad kiti projektai, pateikti kaip galimi EBAP, buvo paskelbti tinkamais, kad juos įvertintų darbo grupė, ir turi savo privalumų, nors ir nebuvo įtraukti į EBAP sąrašą. Komisija sutinka paraginti sekretoriatą persvarstyti kiekvieno EBAP įgyvendinimo pažangą ir pakviesti Energijos bendrijos reguliavimo valdybą persvarstyti (ne)bendradarbiavimo reguliavimo srityje poveikį projekto raidai. Apie abiejų veiksmų rezultatus turi būti atsiskaityta Ministrų tarybai 2014 m. spalio mėn. Jei persvarsčius paaiškėtų, kad konkrečiame projekte nepasiekta konkrečios pažangos dėl priežasčių, už kurias atsakomybė priskirtina projekto rengėjui, Ministrų taryba svarstys, ar neatšaukti EBAP statuso. Komisija sutinka, kad, jei EBAP sąrašas pasirodys veiksminga projektų plėtros spartinimo priemone, jį reikės atnaujinti kas 2–3 metus. 2.7. Energijos bendrijos sutartis po 2016 m. Komisija dalyvauja ministrų diskusijoje laikydamasi 2011 m. Komisijos ataskaitos dėl energijos bendrijos[1] ir ES Tarybos išvadų dėl ES politikos išorinio matmens stiprinimo.[2] Komisija pritaria Energijos bendrijos sutarties galiojimo pratęsimui dar 10 metų laikotarpiui pagal tos Sutarties 97 straipsnį. Tą sprendimą šalys (aštuonios susitariančiosios šalys ir Europos Sąjunga) gali priimti tik vieningai. Jei nebūtų pasiekta vieningumo, Sutartį gali toliau taikyti tos šalys, kurios balsavo už pratęsimą, su sąlyga, kad jų skaičius sieks bent du trečdalius šalių skaičiaus. Komisija patvirtina Aukšto lygio svarstymo grupę, kuri būtų įgaliota įvertinti Sutarties veikimą ir pasiūlyti galimų šios tarptautinės organizacijos patobulinimų, įskaitant, jei tinka, Sutarties pakeitimų. Grupė reguliariai atsiskaitinėtų Nuolatinei aukšto lygio grupei ir pateiktų savo išvadas 2014 m. spalio mėn. Ministrų tarybos susitikime Kijeve. 2.8. Kiti sprendimai (kaip A punktai, be diskusijų) Komisija patvirtins tokius sprendimus: - Procedūrinio akto 2006/01/MC-EnC (Ministrų tarybos darbo tvarkos) pakeitimus, kuriais įvedamas dvejų metų biudžetą atitinkančios dvejų metų darbo programos tvirtinimas; - Socialinės strategijos metmenis pagal 2012 ir 2013 m. Socialinio forumo išvadas. Komisija palaiko tai, kad Energijos bendrija priimtų 2013 m. vasario 13 d. Komisijos reglamentą (ES) Nr. 147/2013, kuriuo dėl mėnesinės ir metinės energetikos statistikos atnaujinimo iš dalies keičiamas Europos Parlamento ir Tarybos reglamentas (EB) Nr. 1099/2008 dėl energetikos statistikos Energijos bendrijoje. Kadangi sprendimas pagrįstas Sutarties II antraštine dalimi, Europos Sąjunga nebalsuoja. Komisija taip pat pritars Nuolatinės aukšto lygio grupės susitikimų, vykusių po 2012 m. Ministrų tarybos, išvadoms. 2013/0301 (NLE) Pasiūlymas TARYBOS SPRENDIMAS dėl Europos Sąjungos pozicijos Energijos bendrijos ministrų taryboje nustatymo (2013 m. spalio 24 d., Belgradas) EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 194 straipsnį ir 218 straipsnio 9 dalį, atsižvelgdama į 2006 m. gegužės 29 d. Tarybos sprendimą 2006/500/EB dėl Energijos bendrijos sutarties sudarymo Europos bendrijos vardu,[3] ypač į jo 4 ir 5 straipsnius, atsižvelgdama į Europos Komisijos pasiūlymą, NUSPRENDĖ: 1 straipsnis Šio sprendimo priede išdėstyta Europos Sąjungos pozicija, kurios ji laikysis 2013 m. spalio 24 d. Belgrade rengiamame 11-tajame Energijos bendrijos ministrų tarybos susitikime aptariant klausimus, kuriems taikoma Sutarties dėl Europos Sąjungos veikimo 218 straipsnio 9 dalis. Priimta Briuselyje Tarybos vardu Pirmininkas PRIEDAS Europos Sąjungos pozicija 1. Europos Sąjunga patvirtina: · kad Energijos bendrijos Sekretoriato direktorius įvykdė 2012 m. biudžetą; · 2014–2015 m. biudžetą, jei atitinkamus asignavimus abiems metams patvirtins biudžeto valdymo institucija; · 2014–2015 m. Energijos bendrijos darbo programą; · Energijos bendrijos sutarties IV priedo pakeitimus dėl šalių įnašo į Energijos bendrijos biudžetą, ypač dėl ES įnašo padidinimo 0,40 %, atitinkančio dabar Kroatijos mokamą įnašą; · Energijos bendrijos sutarties 16 straipsnio ir II priedo pakeitimus pagal 2013 m. ... ... d. Tarybos sprendimą, kuriuo Komisija įgaliota Europos Sąjungos vardu derėtis dėl Energijos bendrijos sutarties pakeitimų; · Ministrų tarybos sprendimą, kuriuo skelbiama, kad Bosnija ir Hercegovina pažeidė Energijos bendrijos acquis nuostatas dėl dujų, kaip nustatė sekretoriatas pagrįstame prašyme – tiek, kiek galimas pažeidimas bus patvirtintas Ginčų sprendimo patariamojo komiteto nuomonėje. Jei požiūriai nesutampa, Europos Sąjunga prašo atidėti sprendimą vėlesniam laikui, bet ne vėliau nei 2013 m. lapkričio 30 d.; · EBAP sąrašą, kurį pasiūlė Energetikos strategijos darbo grupė. Ji pritaria Energijos bendrijos reguliavimo valdybos pasiūlytoms reguliavimo investicinėms paskatoms, kurios nėra išsamios ir gali būti persvarstytos atsižvelgiant į Europos Sąjungoje vykstančias diskusijas; · Energijos bendrijos sutarties galiojimo pratęsimą dar 10 metų laikotarpiui; · Aukšto lygio svarstymo grupės, kuri būtų įgaliota įvertinti Sutarties veikimą ir pasiūlyti galimų šios tarptautinės organizacijos patobulinimų, įskaitant, jei tinka, Sutarties pakeitimų, steigimą; · Procedūrinio akto 2006/01/MC-EnC (Ministrų tarybos darbo tvarkos) pakeitimus, kuriais įvedamas dvejų metų darbo programos tvirtinimas; · Socialinės strategijos metmenis. 2. Europos Sąjunga remia: · Energijos bendrijos susitariančiųjų šalių vykdomą 2012 m. spalio 25 d. Europos Parlamento ir Tarybos direktyvos 2012/27/ES dėl energijos vartojimo efektyvumo įgyvendinimą pagal Ministrų tarybos rekomendaciją, kuri būtų pirmas žingsnis prieš ateityje priimant privalomą teisės aktą; · Direktyvos 2001/80/EB dėl teršalų, išmetamų į orą iš didelių kurą deginančių įrenginių, ribojimo pritaikomųjų nuostatų priėmimą ir Energijos bendrijos susitariančiųjų šalių vykdomą Direktyvos 2010/75/ES dėl pramoninių išmetamų teršalų (taršos integruotos prevencijos ir kontrolės) III skyriaus, V priedo ir 72 straipsnio 3 ir 4 dalių įgyvendinimą. Į tai atsižvelgdama Komisija pateikė Ministrų tarybai Sprendimo dėl Direktyvos 2001/80/EB įgyvendinimo, Direktyvos 2010/75/ES įgyvendinimo ir Sutarties 16 straipsnio ir II priedo pakeitimo pasiūlymą; · Energijos bendrijos sprendimą priimti 2013 m. vasario 13 d. Komisijos reglamentą (ES) Nr. 147/2013, kuriuo dėl mėnesinės ir metinės energetikos statistikos atnaujinimo iš dalies keičiamas Europos Parlamento ir Tarybos reglamentas (EB) Nr. 1099/2008 dėl energetikos statistikos Energijos bendrijoje. [1] Komisijos ataskaita Europos Parlamentui ir Tarybai pagal Sprendimo 2006/500/EB 7 straipsnį (Energijos bendrijos sutartis) (COM(2011)105 galutinis) [2] 3127-tasis Transporto, telekomunikacijų ir energetikos tarybos posėdis (energetikos klausimai), Briuselis, 2011 m. lapkričio 24 d. [3] OL L 198, 2006 7 20, p. 15.